#

# ****საგრანტო კონკურსი****

# ****საზოგადოებრივი ორგანიზაციების ინსტიტუციური მედეგობის მხარდასაჭერად****

 **31 ივლისი, 2024 წ.**

# ****კონკურსის პირობები****

**ინიციატივის შესახებ**

ევროკავშირისა და კონრად ადენაუერის ფონდის მიერ დაფინანსებული პროექტი „**სამოქალაქო საზოგადოების ინიციატივა:**  *მდგრადი, ღია და ანგარიშვალდებული სამოქალაქო საზოგადოების ორგანიზაციები საქართველოს განვითარებისთვის“* მიზნად ისახავს, გააძლიეროს სამოქალაქო საზოგადოება როგორც დამოუკიდებელი, მდგრადი, გამჭვირვალე და ანგარიშვალდებული აქტორი მთელი საქართველოს მასშტაბით.

პროექტს სამი კონკრეტული ამოცანა აქვს:

1. საქართველოში სამოქალაქო საზოგადოების მდგრადი განვითარებისთვის საჭირო სამართლებრივი და ფინანსური გარემოს გაუმჯობესება, მათ შორის, სახელმწიფო დაფინანსების გამჭვირვალობა და არასახელმწიფო დაფინანსების გამრავალფეროვნება, ბიზნესის კორპორაციული სოციალური პასუხისმგებლობის კულტურის პოპულარიზაცია.
2. სამოქალაქო საზოგადოების ორგანიზაციებსა და მათ სამიზნე აუდიტორიას შორის კავშირების გამყარება, მათ შორის, სამოქალაქო ღირებულებების პოპულარიზაცია, საზოგადოების სამოქალაქო აქტიურობის ხელშეწყობა და საზოგადოების საჭიროებებზე ორიენტირებული საქმიანობის წახალისება.
3. სამოქალაქო საზოგადოების ორგანიზაციების შესაძლებლობების განვითარება და სამოქალაქო სექტორის ინსტიტუციური გაძლიერება ქვეყნის მასშტაბით, განსაკუთრებით ზედამხედველობისა და ადვოკატირების თვალსაზრისით.

პროექტს ახორციელებს კონსორციუმი კონრად ადენაუერის ფონდის (KAS) ხელმძღვანელობით შემდეგ არასამთავრობო ორგანიზაციებთან ერთად - საქართველოს სტრატეგიული კვლევებისა და განვითარების ცენტრი (CSRDG), სამოქალაქო საზოგადოების ინსტიტუტი (CSI), კონსულტაციისა და ტრენინგის ცენტრი (CTC), განათლების განვითარების და დასაქმების ცენტრი (EDEC) და ევროპული პოლიტიკის ინსტიტუტი (IEP).

"სამოქალაქო საზოგადოების ინიციატივა" ემყარება ევროკავშირის მიერ მხარდაჭერილი პროექტის "სამოქალაქო საზოგადოების განვითარების ინიციატივა" (CSSIGE 2017-2020) განხორციელების პროცესში მიღებულ ცოდნასა და გამოცდილებას.



**საგრანტო კონკურსის მიზანი და ამოცანა**

კონკურსის მიზანია:

საზოგადოებრივი ორგანიზაციების ცვალებად სამოქმედო გარემოსთან ადაპტირების შესაძლებლობების განვითარება, ინსტიტუციური გაძლიერებისა და მედეგობის უზრუნველსაყოფად.

კონკურსის ამოცანებია

*საზოგადოებრივი ორგანიზაციებისთვის:*

1. იურიდიული, ფინანსური, ციფრული უსაფრთხოების და პერსონალური ინფორმაციის დაცულობის და სხვა სახის კონსულტაციების და დახმარების ხელმისაწვდომობა;
2. ადმინისტრაციული პროცესების გამართვა/დახვეწის ხელშეწყობა და თანამშრომელთა უნარების გაძლიერება;
3. სხვა წარმოქმნილ საჭიროებებზე სწრაფი რეაგირების უზრუნველყოფა.

**საგრანტო კონკურსში მონაწილეობა**

საგრანტო კონკურსში მონაწილეობის უფლება აქვს:საქართველოში რეგისტრირებულ და ააიპ სტატუსის მქონე მოქმედ საზოგადოებრივ **ორგანიზაციებს,** მათ შორის სათემო ორგანიზაციებს,რომელიც საქმიანობს საქართველოს ნებისმიერ რეგიონში. ორგანიზაციას შეუძლია კონკურსში მხოლოდ ერთი საგრანტო განაცხადი წარმოადგინოს.

**უპირატესობა მიენიჭება**:

* მოწყვლად თემში ან ჯგუფებთან მომუშავე ორგანიზაციებს;
* შედარებით ახალბედა, ხუთ წლამდე გამოცდილების მქონე ორგანიზაციებს;
* რეგიონებში მოქმედ ორგანიზაციებს.

# შერჩევის კრიტერიუმები

|  |  |  |
| --- | --- | --- |
|  | **შეფასების კრიტერიუმი** | **ქულა** |
| **1** | კონკურსის მიზანთან და ამოცანასთან შესაბამისობა | **30 ქულა** |
| **2** | პრობლემის აქტუალობა და სიცხადე | **25 ქულა** |
| **3** | პროექტის განხორციელების გზების ეფექტურობა  | **25 ქულა** |
| **4** | ბიუჯეტის ხარჯთეფექტურობა | **20 ქულა** |
| **სულ**  | **100 ქულა** |

# შერჩევის პროცედურა

* პროექტის შეფასებასა და დაფინანსების თაობაზე გადაწყვეტილებას იღებს დამოუკიდებელი კომისია, რომელიც დაკომპლექტებულია საქართველოს სტრატეგიული კვლევებისა და განვითარების ცენტრისა და პარტნიორი ორგანიზაციების წარმომადგენლებით, ასევე, სხვადასხვა დარგის დამოუკიდებელი ექსპერტებით;
* კომისიას შეუძლია მოითხოვოს დამატებითი ინფორმაცია; განმცხადებელთან ადგილზე ვიზიტს განახორციელებენ CSRDG-ის წარმომადგენლები. დამატებითი ინფორმაციის მოსაწოდებლად განმცხადებლებს მიეცემათ 2 სამუშაო დღე.

**საგრანტო პროექტის ხანგრძლივობა და ბიუჯეტი**

პროექტის ხანგრძლივობა **მაქსიმუმ 3 თვე,** ხოლოსაგრანტო თანხის მაქსიმალური ოდენობა - **3000 ევრო.**

დაბეგვრა:

მიღებული გრანტით დღგ-ს თანხა არ ანაზღაურდება. შესაბამისად, თუ გრანტით მიღებული თანხა დაიხარჯა დღგ-ზე, გრანტის მიმღებმა ორგანიზაციამ იგი დადგენილი წესით უნდა გამოითხოვოს (დაიბრუნოს) შემოსავლების სამსახურიდან. პროექტის ხარჯების საბოლოო ანგარიში CSRDG-ის უნდა ჩაბარდეს დღგ-ს გარეშე.

*CSRDG არ ანაზღაურებს კონკურსში მონაწილის მიერ საგრანტო განაცხადის მომზადებისა და წარმოდგენისათვის გაწეულ ხარჯებს, მიუხედავად იმისა, შეირჩევა თუ არა მისი განაცხადი.*

**განაცხადების წარდგენის პროცედურა**

განაცხადის სრული პაკეტი მოიცავს შემდეგ დოკუმენტაციას:

* **პროექტის განაცხადი -** მომზადებული ნიმუშის მიხედვით, რომელიც თან ერთვის საკონკურსო განცხადებას.
* **დანართი #1 - პროექტის საქმიანობის გეგმა -** მომზადებული ნიმუშის მიხედვით, რომელიც თან ერთვის საკონკურსო განცხადებას.
* **დანართი #2 - დეტალური ბიუჯეტი -** მომზადებული ნიმუშის მიხედვით, რომელიც თან ერთვის საკონკურსო განცხადებას.
* საგრანტო პროექტის განმახორციელებელი **გუნდის ძირითადი წევრების და ჩართული ექსპერტების რეზიუმეები (CV).**
* განმცხადებლების ბოლო **6** თვის მანძილზე განახლებული **ამონაწერი იურიდიულ პირთა რეესტრიდან.**

**დაინტერესებულმა ორგანიზაციებმა განაცხადის სრული პაკეტი უნდა წარმოადგინონ ქართულ ენაზე, ელექტრონული ფოსტის შემდეგ მისამართზე:** star.community.grants@gmail.com

გამოგზავნის შემდეგ მიიღებთ საპასუხო წერილს იმის თაობაზე, რომ თქვენი განაცხადი მიღებულია.

განაცხადების ელ-ფოსტით გამოგზავნის ბოლო ვადაა **2024 წლის 10 აგვისტო, 18:00 საათი.**

*დაგვიანებით წარმოდგენილი განაცხადები არ განიხილება.*

საბოლოო გადაწყვეტილება პროექტების დაფინანსების თაობაზე მიღებული იქნება არაუგვიანეს

**2024 წლის 15 აგვისტოს.** ამის თაობაზეპროექტის ხელმძღვანელები წერილობით პასუხებს მიიღებენ განაცხადში მითითებული ელექტრონული ფოსტის მისამართზე.

კონკურსის დროს მიღებულ დოკუმენტებს CSRDG მხოლოდ განხილვის მიზნით გამოიყენებს და არ გაუზიარებს გარეშე პირებს ან ორგანიზაციებს, გარდა საქართველოს კანონმდებლობით გათვალისწინებული ან პროექტის დამფინანსებლის მოთხოვნის შესაბამისად განსაზღვრული შემთხვევებისა.

**საკონტაქტო ინფორმაცია**

დამატებითი ინფორმაციისათვის შეგიძლიათ:

დაგვიკავშირდეთ ელექტრონული ფოსტის მისამართზე: star.community.grants@gmail.com

საკონტაქტო პირი: ანა ნადირაშვილი, გრანტების მენეჯერი.